  Майя Бывальцева Ижкарын Кыкетӥ Калыккуспо Парадельфи шудонъёсты усьтон ужрадэ Удмуртиысь цирке 1 сюрс 900 адями люкаськиз. Со сярысь ивортодэтъя «Удмуртия» агентстволэн корреспондентэз ивортэ. Ми 2018-тӥ ар кутсконысен дасяськыны кутскимы. <…> Экспертъёслэн нимысьтыз группазы вуылӥз, тырмытэосты возьматӥз. <…> Ваньзэ ватсаса эскеримы, площадкаос радъяны кылдӥз. Тужгес дуноез, мар ми валамы – тазалыксыя сюбегатэм луонлыкъёсын адямиос шоры учкон мукет луиз Анастасия Муталенко, Удмуртиысь кивалтэтлэн тӧроезлэн воштӥсез Шудонъёсты сӥё-дано усьтонэ вуылэм Удмуртилэн тӧроез Александр Бречалов верамъя, та опытэз лыдэ басьтыса, тазалыксыя сюбегатэм луонлыкъёсын нылпиос пӧлын арлы быдэ элькун фестиваль ортчытъяны кулэ. Солэсь программазэ дасян пумысен косон кивалтэтлэн тӧроезлы но удысъя министръёслы сётӥз ни. Туж умой, куке калыккуспо инъет вань, но элькунын пушкын улонэз тырмытыны кулэ. Вань косонъёс сётэмын, учкомы, мар коньдэтъя луоз Александр Бречалов, Удмуртилэн тӧроез Кызьы пусйиз Россиысь Парадельфи комитетлэн быдэсъясь кивалтӥсез Наталья Крель, со туж кулэ пумкылъян (решение). Пусъёмы, фестиваль Удмуртилэн пусэз – италмас – сярысь номерен кутскиз. Озьы ик сцена вылэ «Брангуртысь песянайёс» потӥзы. «Брангуртысь песянайёс» Ижкарын Калыккуспо Парадельфи шудонъёсты усьтонын Тодэ вайытом, Кыкетӥ Калыккуспо Парадельфи шудонъёс Ижкарын 11-17 шуркынмонэ ортчозы. Ужрадэ пӧртэм ласянь сӧсыр муртъёс пырисько: адӟисьтэмъёс, кылӥсьтэмъёс, суй-пыдзыя, лулсэр висёнъёсъя ӧлексыос. Соос тямыс номинациын вожвылъясько: крезьгур искусство, суредаськон искусство, журналистика, театр искусство, чеберлыко кыл, выросъёсын кырӟан, оригинальной жанр но эктон искусство. Куноос, пыриськисьёс, вожвылъяськон мынон интыос сярысь рос-просгес лыдӟе ӟуч бамысь «Парадельфийские игры» люкетысь. Тегъёс: Мерлык Ижкар Удмуртия АлександрБречалов АнастасияМуталенко Парадельфишудонъёс  